钦定古今图书集成/历象汇编/乾象典/第070卷 > 坤舆图说 > 《夏云赋》刘元淑
## 钦定古今图书集成/历象汇编/乾象典/第070卷 > 坤舆图说 > 《夏云赋》刘元淑

“崇山作镇，峨峨秀绝，暑气潜蒸，夏云孤泄。其稍进也，
间古木以深沉；其上升也，镂太阳而明灭。其质散漫，
其光氛氲，抱翠石而留影，入明水以写文。粲粲烂烂，
摩太虚而历汉；郁郁纷纷，从皓景而横汾。”美其“任运
高下，与时消息，似大道之无心，同达人之有识。时康
则应，伴雨足于一旬；主圣乃浮，变歌声于五色。”俄顷
万里，不资天地之功；肤寸九霄，岂假阴阳之力。尔乃
含精飘扬，逐吹低举，周游散适，不常其所。出塞逦迤，
暮为阴山之阵；入梦婵娟，朝是阳台之女。别有孤陋
沉沦，文章日新，既作《凌云》之赋，未为天子之臣。